Helsingin poliisi on luvatusti tiedottanut jouluyön henkirikoksesta epäillyn vangitsemisoikeudenkäynnin jälkeen.

Tutkinnanjohtaja rikoskomisario Kirsi Kanth kertoi tarkempia tietoja Arabianrannan epäillystä murhasta.

Helsingin Arabianrannan henkirikoksesta epäilty mies on vangittu Helsingin käräjäoikeudessa. Poliisi tutkii tekoa murhana.

Epäilty on 36-vuotias mies ja uhri oli seitsemänvuotias koulupoika. Epäilty on uhrin eno. Tutkittava rikosnimike on murha, sillä poliisin mukaan teko oli poikkeuksellisen raaka ja julma. Lisäksi lapsi oli puolustuskyvytön.

Eno oli vieraana uhrin perheen luona Arabianrannan Brysselinkadulla. Kaikki tapahtui yllättäen. Surmayritys onnistuttiin jo kerran keskeyttämään, mutta epäilty onnistui ottamaan pojan uudelleen kiinni ja lukkiutumaan huoneistoon uhrinsa kanssa.

– Tilanne on edennyt niin nopeasti, ettei siihen ole ehditty väliin. Epäiltyä on päästy kuulemaan esitutkinnassa kerran, ja hän on kertonut harhoistaan, jotka ovat toimineet vaikuttimena tekoon ryhtymisessä. Teossa on käytetty teräasetta, ja tappamisen tarkoitus on ollut ilmeinen, tutkinnanjohtaja rikoskomisario Kirsi Kanth kertoo tiedotteessa.

Poliisin mukaan epäilty ei ollut väkivaltainen asunnossa olleita kahta aikuista ja toista alaikäistä lasta kohtaan. Viranomaisten mukaan mies saatiin kiinni tapahtumapaikalta rauhallisesti. Tällä hetkellä ei ole tietoa, että epäilty olisi ollut teon aikaan päihteiden vaikutuksen alaisena.

Syytteen nostamisesta päätetään maaliskuun kuudenteen päivään mennessä. Poliisi jatkaa tutkintaansa jatkamalla kuulemisia ja teknisellä tutkinnalla.